CELEX: 
Language: lv
Date: 2021-09-29 00:00:00
Title: KOMISIJAS DELEĢĒTĀ REGULA (ES) …/.. ar kuru groza pielikumu Eiropas Parlamenta un Padomes Regulai (ES) 2019/452, ar ko izveido regulējumu ārvalstu tiešo ieguldījumu Savienībā izvērtēšanai

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Palielināt dalībvalstu un Eiropas Komisijas informētību par riskiem, ko rada konkrēti ārvalstu tiešie ieguldījumi (“ĀTI”), kuri zināmos apstākļos var ietekmēt drošību vai sabiedrisko kārtību Savienībā, ir Eiropas Parlamenta un Padomes Regulas (ES) 2019/452, ar ko izveido regulējumu ārvalstu tiešo ieguldījumu Savienībā izvērtēšanai
                  1
                (“regula”), galvenais mērķis. 
            
            
               Ar regulas 6.–11. pantu tiek izveidots sadarbības mehānisms, uz kura pamata dalībvalstis un Komisija apmainās ar informāciju un sniedz komentārus par tādiem ĀTI, kuri varētu ietekmēt drošību vai sabiedrisko kārtību vairāk nekā vienā dalībvalstī. 
            
            
               Regulas mērķis ir arī palielināt informētību par tiem ĀTI, kuri ietekmē Savienības interešu projektus un programmas. Tādēļ regulas 8. pants ļauj Komisijai sniegt atzinumu, kuru nosūta visām dalībvalstīm, ja tā, pamatojoties uz drošības vai sabiedriskās kārtības apsvērumiem, uzskata, ka ĀTI varētu ietekmēt Savienības interešu projektus vai programmas. 8. panta 2. punkta c) apakšpunktā noteikts, ka dalībvalsts, kurā ārvalstu tiešie ieguldījumi ir plānoti vai jau ir īstenoti, “maksimāli ņem vērā” Komisijas atzinumu un sniedz paskaidrojumu Komisijai, ja dalībvalsts neievēro tās atzinumu. 
            
            
               8. panta 3. punktā noteikts, ka Savienības interešu projekti un programmas ir arī tie projekti un programmas, kuros ir iesaistīta ievērojama Savienības finansējuma summa vai būtiska tā daļa vai uz kuriem attiecas Savienības tiesības par kritisko infrastruktūru, kritiskām tehnoloģijām vai kritiskiem resursiem, kas ir būtiski drošībai vai sabiedriskajai kārtībai. Projektu un programmu saraksts ir pievienots regulas pielikumā. Saskaņā ar 8. panta 4. punktu Komisija pieņem deleģētos aktus, lai šo sarakstu grozītu.
            
            
               Ņemot vērā norises kopš pielikuma iepriekšējās atjaunināšanas 2020. gada 13. jūlijā
                  2
               , tajā skaitā 2021.–2027. gada daudzgadu finanšu shēmas
                  3
                (“2021.–2027. gada DFS”) pieņemšanu, šādi Savienības interešu projekti un programmas tika noteiktas kā 8. panta 3. punkta kritērijiem atbilstošas un tādējādi tiek ierosinātas pievienošanai sarakstā regulas pielikumā.
            
            
               1.Kosmosa programmas mērķis ir nodrošināt ieguldījumu nepārtrauktību ES kosmosa darbībās, veicināt zinātnes un tehnikas attīstību un atbalstīt Eiropas kosmosa nozares konkurētspēju un inovācijas spēju. Tā apvieno esošo infrastruktūru un nodrošina nepārtrauktību un attīstību ES globālās navigācijas satelītu sistēmā (Galileo), Eiropas Ģeostacionārās navigācijas pārklājuma dienestā (EGNOS), kā arī ES bezmaksas un brīvi pieejamā Zemes novērošanas programmā (Copernicus). Otrkārt, tās mērķis ir arī izstrādāt jaunus drošības komponentus, piemēram, kosmosa situācijas apzināšanos (SSA), kas ietver kosmisko objektu novērošanas un uzraudzības apakškomponentu (SST) un jaunu valdības satelītsakaru pakalpojumu (GOVSATCOM) ES un dalībvalstu iestādēm. Treškārt, tā veicina spēcīgu un inovatīvu kosmosa nozari, piemēram, uzlabojot kosmosa nozares jaunuzņēmumu un mazo un vidējo uzņēmumu (MVU) piekļuvi riska finansējumam, atvieglojot piekļuvi testēšanas un apstrādes iekārtām vai veicinot sertifikāciju un standartizāciju. Ceturtkārt, tās mērķis ir saglabāt autonomu ES piekļuvi kosmosam, piemēram, apkopojot ES pieprasījumu pēc palaišanas pakalpojumiem un ieguldījumiem inovatīvās tehnoloģijās, piemēram, atkārtoti izmantojamās nesējraķetēs.
            
            
               2.“Apvārsnis Eiropa” ir galvenā Savienības pētniecības un inovācijas finansēšanas programma, un tā cita starpā atbalsta darbības, kas ir kritiski svarīgas Savienības drošībai vai sabiedriskajai kārtībai. Pamatprogrammas “Apvārsnis Eiropa” īstenošanā Savienība var iesaistīties konkrētos tiesību aktos noteiktos publiskā un privātā sektora partnerības un publiskā un publiskā sektora partnerības veidos. Lai gan šīs partnerības ir salāgotas ar pamatprogrammas “Apvārsnis Eiropa” mērķiem un, iespējams, tiks tajā ietvertas, tās ir atsevišķi un apjomīgi instrumenti ar atsevišķu juridisko pamatu primārajos tiesību aktos, t. i., LESD 185. un 187. pantā. Lielākai noteiktībai ir lietderīgi atsevišķi pieminēt tās partnerības, kuras veidotas kā Savienības dalība vairāku dalībvalstu īstenotās programmās, instrumentos (piemēram, kopuzņēmumos) vai struktūrās (piemēram, Eiropas Tehnoloģiju institūtā).
            
            
               3.Euratom pētniecības un mācību programma 2021.–2025. gadam atbalsta kodolpētniecības un mācību pasākumus, uzsvaru liekot uz kodoldrošumu, kodoldrošību, radioaktīvo atkritumu un izlietotās kodoldegvielas apsaimniekošanu, aizsardzību pret radiāciju un kodolsintēzes enerģiju. Tās mērķis ir arī uzlabot izglītību, mācības un piekļuvi pētniecības infrastruktūrai. Turklāt tā atbalsta pētnieku mobilitāti kodolenerģētikas jomā saistībā ar pamatprogrammas “Apvārsnis Eiropa” Marijas Sklodovskas-Kirī vārdā nosauktajām darbībām (MSCA). Programmā izmanto tos pašus līdzdalības instrumentus un noteikumus, kurus pamatprogrammā “Apvārsnis Eiropa”. Tās darbības ilgums nepārsniedz 5 gadus, un 2025. gadā tā jāpagarina par diviem gadiem, lai to saskaņotu ar 2021.–2027. gada DFS.
            
            
               4.No Eiropas infrastruktūras savienošanas instrumenta finansē galvenos projektus transporta, digitālajā un enerģētikas jomā. Tā mērķis ir paātrināt ieguldījumus Eiropas komunikāciju tīklu jomā un piesaistīt finansējumu gan no publiskā, gan privātā sektora, vienlaikus palielinot juridisko noteiktību un ievērojot tehnoloģiskās neitralitātes principu. Transporta jomā tas veicina savstarpēji savienotus un multimodālus tīklus, lai attīstītu un modernizētu dzelzceļa, autoceļu, iekšējo ūdensceļu un jūras infrastruktūru, kā arī drošu un aizsargātu mobilitāti. Tas arī nodrošina, ka gadījumos, kad infrastruktūra tiek pielāgota militārās mobilitātes uzlabošanai Eiropas Savienībā, tai ir divējāda lietojuma saderība, kas apmierina gan civilās, gan militārās vajadzības. Enerģētikas nozarē programmas mērķis ir veicināt Eiropas enerģijas tirgus tālāku integrāciju, uzlabot enerģētikas tīklu pārrobežu un starpnozaru sadarbspēju, veicināt dekarbonizāciju un panākt piegādes drošību. Finansējums ir pieejams arī pārrobežu projektiem atjaunojamo energoresursu enerģijas ražošanas jomā. Digitālās savienojamības jomā programmas darbības joma atspoguļo to, ka ekonomikas un visas sabiedrības digitālā pārveide ir atkarīga no vispārējas piekļuves uzticamiem un cenas ziņā pieejamiem augstas un ļoti augstas veiktspējas tīkliem. Lai varētu pretendēt uz atbalstu, projektam ir jāveicina digitālā vienotā tirgus un ES savienojamības mērķu sasniegšana. 
            
            
               5.Programma “Digitālā Eiropa” ir pirmais ES finanšu instruments, kas vērsts uz digitālo tehnoloģiju ieviešanu uzņēmumiem un iedzīvotājiem. Tā nodrošina finansējumu projektiem piecās svarīgās jomās: superdatošana, mākslīgais intelekts, kiberdrošība, padziļinātas digitālās prasmes un plašas digitālo tehnoloģiju izmantošanas nodrošināšana ekonomikā un sabiedrībā. Programma ir īpaši pielāgota tam, lai aizpildītu plaisu starp digitālo tehnoloģiju pētniecību un to izmantošanu un lai pētniecības rezultāti nonāktu tirgū, sniedzot labumu Eiropas iedzīvotājiem un uzņēmumiem, jo īpaši mazajiem un vidējiem uzņēmumiem. Ieguldījumi no programmas “Digitālā Eiropa” atbalsta Savienības dvīņumērķus, proti, zaļo pārkārtošanos un digitālo pārveidi, un stiprina Savienības izturētspēju, atvērtu stratēģisko autonomiju un digitālo suverenitāti. Tā papildina citas ES programmas, piemēram, pētniecības un inovācijas programmu “Apvārsnis Eiropa” un Eiropas infrastruktūras savienošanas instrumentu digitālajai infrastruktūrai. 
            
            
               6.Eiropas Aizsardzības fonda mērķis ir sekmēt Eiropas aizsardzības tehniskā un rūpnieciskā pamata konkurētspēju un inovācijas spēju, tādējādi veicinot ES drošību un stratēģisko autonomiju. Tā mērķis ir rosināt sadarbības programmas un, atbalstot kopīgus pētniecības un izstrādes pasākumus, nodrošināt vajadzīgos stimulus sadarbības veicināšanai katrā rūpniecības cikla posmā. Tas seko divām programmām, kas jau minētas pielikumā, proti, sagatavošanas darbībai aizsardzības pētniecībai un Eiropas aizsardzības rūpniecības attīstības programmai. Turklāt būs cieša saikne starp fondu un projektiem, ko īsteno pastāvīgās strukturētās sadarbības (PESCO) ietvaros, proti, augstāka finansējuma likme, kas piešķirama atbilstīgiem PESCO projektiem.
            
            
               7.Programma “ES – veselībai” ir viena no ES atbildes reakcijām uz Covid-19 pandēmiju, kas ir būtiski ietekmējusi medicīnas un veselības aprūpes darbiniekus, pacientus un veselības aprūpes sistēmas Eiropas Savienībā. Tā ir līdz šim lielākā ES veselības programma, un tās mērķis ir padarīt veselības aprūpes sistēmas noturīgākas pret tādiem pārrobežu veselības apdraudējumiem kā Covid-19, uzlabot krīzes pārvarēšanas spējas un panākt labāku sagatavotību pandēmijai; uzlabot zāļu, medicīnisko ierīču un krīzes sakarā būtisko produktu pieejamību, piekļūstamību un cenu pieņemamību Savienībā, atbalstīt inovāciju; sekmēt digitālo pārveidi.
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Saskaņā ar Eiropas Parlamenta, Padomes un Eiropas Komisijas kopējās vienošanās par deleģētajiem aktiem 4. punktu par šo deleģēto aktu notika atbilstoša un pārredzama apspriešana, tostarp ekspertu līmenī. Notika apspriešana ar ekspertu grupu par ārvalstu tiešo ieguldījumu Eiropas Savienībā izvērtēšanu.
            
            
               3.DELEĢĒTĀ AKTA JURIDISKIE ASPEKTI
            
            
               Ar regulas 8. panta 3. punktu Komisija ir pilnvarota pieņemt deleģētos aktus, lai grozītu Savienības interešu projektu un programmu sarakstu.
            
            
               Regulas pielikumā būtu jāpievieno šādi projekti un programmas:
            
         
         
            
               –Eiropas Parlamenta un Padomes Regula (ES) 2021/696 (2021. gada 28. aprīlis), ar ko izveido Savienības kosmosa programmu un Eiropas Savienības Kosmosa programmas aģentūru un atceļ Regulas (ES) Nr. 912/2010, (ES) Nr. 1285/2013 un (ES) Nr. 377/2014 un Lēmumu Nr. 541/2014/ES.
            
            
               –Eiropas Parlamenta un Padomes Regula (ES) 2021/695 (2021. gada 28. aprīlis), ar ko izveido pētniecības un inovācijas pamatprogrammu “Apvārsnis Eiropa”, nosaka tās dalības un rezultātu izplatīšanas noteikumus un atceļ Regulas (ES) Nr. 1290/2013 un (ES) Nr. 1291/2013.
            
            
               –Padomes Regula (Euratom) 2021/765 (2021. gada 10. maijs), ar ko izveido Eiropas Atomenerģijas kopienas pētniecības un mācību programmu 2021.–2025. gadam, kas papildina pētniecības un inovācijas pamatprogrammu “Apvārsnis Eiropa” un atceļ Regulu (Euratom) 2018/1563.
            
            
               –Eiropas Parlamenta un Padomes Regula (ES) 2021/1153 (2021. gada 7. jūlijs), ar ko izveido Eiropas infrastruktūras savienošanas instrumentu un atceļ Regulas (ES) Nr. 1316/2013 un (ES) Nr. 283/2014.
            
            
               –Eiropas Parlamenta un Padomes Regula (ES) 2021/694 (2021. gada 29. aprīlis), ar ko izveido programmu “Digitālā Eiropa” un atceļ Lēmumu (ES) 2015/2240.
            
            
               –Eiropas Parlamenta un Padomes Regula (ES) 2021/697 (2021. gada 29. aprīlis), ar ko izveido Eiropas Aizsardzības fondu un atceļ Regulu (ES) 2018/1092.
            
            
               –Eiropas Parlamenta un Padomes Regula (ES) 2021/522 (2021. gada 24. marts), ar ko izveido Savienības rīcības programmu veselības jomā (programma “ES – veselībai”) 2021.–2027. gadam un atceļ Regulu (ES) Nr. 282/2014.
            
            
               KOMISIJAS DELEĢĒTĀ REGULA (ES) …/..
            
            
               (29.9.2021),
            
            
               ar kuru groza pielikumu Eiropas Parlamenta un Padomes Regulai (ES) 2019/452, ar ko izveido regulējumu ārvalstu tiešo ieguldījumu Savienībā izvērtēšanai
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai
                  4
               , un jo īpaši tās 8. panta 4. punktu, 
            
            
               tā kā:
            
            
               (1)Saskaņā ar Regulas (ES) 2019/452 8. panta 3. punktu Savienības interešu projekti un programmas ir arī tie projekti un programmas, kuros ir iesaistīta ievērojama Savienības finansējuma summa vai būtiska tā daļa vai uz kuriem attiecas Savienības tiesības par kritisko infrastruktūru, kritiskām tehnoloģijām vai kritiskiem resursiem, kas ir būtiski drošībai vai sabiedriskajai kārtībai. 
            
            
               (2)Savienības interešu projektu vai programmu saraksts, kas minēts Regulas (ES) 2019/452 8. panta 3. punktā, ir sniegts minētās regulas pielikumā.
            
            
               (3)Komisija ir noteikusi vairākus citus projektus un programmas, kas ir atbilstīgi iekļaušanai sarakstā Regulas (ES) 2019/452 pielikumā. 
            
            
               (4)Kosmosa programmas
                  5
                mērķis ir nodrošināt ieguldījumu nepārtrauktību Savienības kosmosa darbībās, veicināt zinātnes un tehnikas attīstību un atbalstīt Savienības kosmosa nozares konkurētspēju un inovācijas spēju. Tā apvieno esošo infrastruktūru un nodrošina nepārtrauktību un attīstību ES globālās navigācijas satelītu sistēmā (Galileo), Eiropas Ģeostacionārās navigācijas pārklājuma dienestā (EGNOS), kā arī Savienības bezmaksas un brīvi pieejamā Zemes novērošanas programmā (Copernicus). Tās mērķis ir arī izstrādāt jaunus drošības komponentus, piemēram, kosmosa situācijas apzināšanos (SSA), kas ietver kosmisko objektu novērošanas un uzraudzības apakškomponentu (SST) un jaunu valdības satelītsakaru pakalpojumu Savienības un dalībvalstu iestādēm. Tā veicina spēcīgu un inovatīvu kosmosa nozari, un tās mērķis ir saglabāt autonomu Savienības piekļuvi kosmosam.
            
            
               (5)“Apvārsnis Eiropa”
                  6
                ir galvenā Savienības pētniecības un inovācijas finansēšanas programma, un tā cita starpā atbalsta darbības, kas ir kritiski svarīgas Savienības drošībai vai sabiedriskajai kārtībai. 
            
            
               (6)Euratom pētniecības un mācību programma 2021.–2025. gadam
                  7
                atbalsta kodolpētniecības un mācību pasākumus, uzsvaru liekot uz kodoldrošumu, kodoldrošību, radioaktīvo atkritumu un izlietotās kodoldegvielas apsaimniekošanu, aizsardzību pret radiāciju un kodolsintēzes enerģiju. Tās mērķis ir arī uzlabot izglītību, mācības un piekļuvi pētniecības infrastruktūrai. 
            
         
         
            
               (7)No Eiropas infrastruktūras savienošanas instrumenta
                  8
                finansē galvenos projektus transporta, digitālajā un enerģētikas jomā. Tā darbības var nodrošināt finansējumu gan fiziskai, gan virtuālai kritiskajai infrastruktūrai un kritiskām tehnoloģijām.
            
            
               (8)Programma “Digitālā Eiropa”
                  9
                ir pirmais Savienības finanšu instruments, kas vērsts uz digitālo tehnoloģiju ieviešanu uzņēmumiem un iedzīvotājiem. Tā nodrošina finansējumu projektiem jomās, kas var šķist kritiski svarīgas Savienības drošībai vai sabiedriskajai kārtībai, piemēram, superdatošana, mākslīgais intelekts, kiberdrošība un padziļinātas digitālās prasmes. 
            
            
               (9)Eiropas Aizsardzības fonds
                  10
                ir instruments, kas paredzēts Savienības aizsardzības tehniskā un rūpnieciskā pamata konkurētspējas un inovācijas spējas sekmēšanai un tādējādi veicina Savienības drošību un stratēģisko autonomiju. 
            
            
               (10)Programma “ES – veselībai”
                  11
                ir viena no Savienības atbildes reakcijām uz Covid-19 pandēmiju, tāpēc tai ir svarīga loma sabiedriskās kārtības nodrošināšanā ar sabiedrības veselības palīdzību. Tās mērķis ir padarīt veselības aprūpes sistēmas noturīgākas pret tādiem pārrobežu veselības apdraudējumiem kā Covid-19, uzlabot krīzes pārvarēšanas spējas un panākt labāku sagatavotību pandēmijai; uzlabot zāļu, medicīnisko ierīču un krīzes sakarā būtisko produktu pieejamību, piekļūstamību un cenu pieņemamību Savienībā, atbalstīt inovāciju; sekmēt digitālo pārveidi.
            
            
               (11)Tāpēc Regula (ES) 2019/452 būtu attiecīgi jāgroza,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) 2019/452 pielikumu aizstāj ar šīs regulas pielikuma tekstu. 
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 29.9.2021
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 79I, 21.3.2019., 1. lpp.
               
               
                  
                     (2)
                  
                        Komisijas Deleģētā regula (ES) 2020/1298 (2020. gada 13. jūlijs), ar kuru groza pielikumu Eiropas Parlamenta un Padomes Regulai (ES) 2019/452, ar ko izveido regulējumu ārvalstu tiešo ieguldījumu Savienībā izvērtēšanai (OV L 304, 18.9.2020., 1. lpp.).
               
               
                  
                     (3)
                  
                        Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (OV L 433I, 22.12.2020., 11. lpp.).
               
               
                  
                     (4)
                  
                        OV L 79I, 21.3.2019., 1. lpp.
               
               
                  
                     (5)
                  
                        Eiropas Parlamenta un Padomes Regula (ES) 2021/696 (2021. gada 28. aprīlis), ar ko izveido Savienības kosmosa programmu un Eiropas Savienības Kosmosa programmas aģentūru un atceļ Regulas (ES) Nr. 912/2010, (ES) Nr. 1285/2013 un (ES) Nr. 377/2014 un Lēmumu Nr. 541/2014/ES (OV L 170, 12.5.2021., 69. lpp.).
               
               
                  
                     (6)
                  
                        Eiropas Parlamenta un Padomes Regula (ES) 2021/695 (2021. gada 28. aprīlis), ar ko izveido pētniecības un inovācijas pamatprogrammu “Apvārsnis Eiropa”, nosaka tās dalības un rezultātu izplatīšanas noteikumus un atceļ Regulas (ES) Nr. 1290/2013 un (ES) Nr. 1291/2013 (OV L 170, 12.5.2021., 1. lpp.).
               
               
                  
                     (7)
                  
                        Padomes Regula (Euratom) 2021/765 (2021. gada 10. maijs), ar ko izveido Eiropas Atomenerģijas kopienas pētniecības un mācību programmu 2021.–2025. gadam, kas papildina pētniecības un inovācijas pamatprogrammu “Apvārsnis Eiropa” un atceļ Regulu (Euratom) 2018/1563 (OV L 167I, 12.5.2021., 81. lpp.).
               
               
                  
                     (8)
                  
                        Eiropas Parlamenta un Padomes Regula (ES) 2021/1153 (2021. gada 7. jūlijs), ar ko izveido Eiropas infrastruktūras savienošanas instrumentu un atceļ Regulas (ES) Nr. 1316/2013 un (ES) Nr. 283/2014 (OV L 249, 14.7.2021., 38.–81. lpp.).
               
               
                  
                     (9)
                  
                        Eiropas Parlamenta un Padomes Regula (ES) 2021/694 (2021. gada 29. aprīlis), ar ko izveido programmu “Digitālā Eiropa” un atceļ Lēmumu (ES) 2015/2240 (OV L 166, 11.5.2021., 1. lpp.).
               
               
                  
                     (10)
                  
                        Eiropas Parlamenta un Padomes Regula (ES) 2021/697 (2021. gada 29. aprīlis), ar ko izveido Eiropas Aizsardzības fondu un atceļ Regulu (ES) 2018/1092 (OV L 170, 12.5.2021., 149. lpp.).
               
               
                  
                     (11)
                  
                        Eiropas Parlamenta un Padomes Regula (ES) 2021/522 (2021. gada 24. marts), ar ko izveido Savienības rīcības programmu veselības jomā (programma “ES – veselībai”) 2021.–2027. gadam un atceļ Regulu (ES) Nr. 282/2014 (OV L 107, 26.3.2021., 1. lpp.).
               
            
      
    ---documentbreak--- 
      
         
         
            
               PIELIKUMS 
            
            
               “PIELIKUMS
            
            
               Regulas 8. panta 3. punktā minēto Savienības interešu projektu un programmu saraksts
            
            
               1.Eiropas GNSS programmas (Galileo un EGNOS)
                  1
               :
            
            
               Eiropas Parlamenta un Padomes Regula (ES) Nr. 1285/2013 (2013. gada 11. decembris) par Eiropas satelītu navigācijas sistēmu ieviešanu un ekspluatāciju un ar ko atceļ Padomes Regulu (EK) Nr. 876/2002 un Eiropas Parlamenta un Padomes Regulu (EK) Nr. 683/2008 (OV L 347, 20.12.2013., 1. lpp.).
            
            
               2.Copernicus
                  2
               
            
            
               Eiropas Parlamenta un Padomes Regula (ES) Nr. 377/2014 (2014. gada 3. aprīlis), ar ko izveido programmu Copernicus un atceļ Regulu (ES) Nr. 911/2010 (OV L 122, 24.4.2014., 44. lpp.).
            
            
               3.Sagatavošanas darbība –– Jaunās ES GOVSATCOM programmas sagatavošana:
            
            
               Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012, un jo īpaši tās 58. panta 2. punkta b) apakšpunkts (
               
                  OV L 193, 30.7.2018., 1. lpp.
               
               ). 
            
            
               4.Kosmosa programma:
            
            
               Eiropas Parlamenta un Padomes Regula (ES) 2021/696 (2021. gada 28. aprīlis), ar ko izveido Savienības kosmosa programmu un Eiropas Savienības Kosmosa programmas aģentūru un atceļ Regulas (ES) Nr. 912/2010, (ES) Nr. 1285/2013 un (ES) Nr. 377/2014 un Lēmumu Nr. 541/2014/ES (OV L 170, 12.5.2021., 69. lpp.).
            
            
               5.“Apvārsnis 2020”, ieskaitot pētniecības un izstrādes programmas, ko īsteno saskaņā ar LESD 185. pantu, un kopuzņēmumi vai citas struktūras, kas izveidoti atbilstīgi LESD 187. pantam:
            
            
               Eiropas Parlamenta un Padomes Regula (ES) Nr. 1291/2013 (2013. gada 11. decembris), ar ko izveido Pētniecības un inovācijas pamatprogrammu “Apvārsnis 2020” (2014.–2020. gads) un atceļ Lēmumu Nr. 1982/2006/EK (OV L 347, 20.12.2013., 104. lpp.), ieskaitot tajā ietvertās darbības saistībā ar tādām svarīgām pamattehnoloģijām kā mākslīgais intelekts, robotika, pusvadītāji un kiberdrošība.
            
            
               6.“Apvārsnis Eiropa”, ieskaitot pētniecības un izstrādes programmas, ko īsteno saskaņā ar LESD 185. pantu, un kopuzņēmumi vai citas struktūras, kas izveidoti atbilstīgi LESD 187. pantam:
            
            
               Eiropas Parlamenta un Padomes Regula (ES) 2021/695 (2021. gada 28. aprīlis), ar ko izveido pētniecības un inovācijas pamatprogrammu “Apvārsnis Eiropa”, nosaka tās dalības un rezultātu izplatīšanas noteikumus un atceļ Regulas (ES) Nr. 1290/2013 un (ES) Nr. 1291/2013 (OV L 170, 12.5.2021., 1. lpp.).
            
            
               7.Euratom pētniecības un mācību programma 2021.–2025. gadam:
            
            
               Padomes Regula (Euratom) 2021/765 (2021. gada 10. maijs), ar ko izveido Eiropas Atomenerģijas kopienas pētniecības un mācību programmu 2021.–2025. gadam, kas papildina pētniecības un inovācijas pamatprogrammu “Apvārsnis Eiropa” un atceļ Regulu (Euratom) 2018/1563 (OV L 167I , 12.5.2021., 81. lpp.).
            
            
               8.Eiropas transporta tīkli (TEN-T):
            
            
               Eiropas Parlamenta un Padomes Regula (ES) Nr. 1315/2013 (2013. gada 11. decembris) par Savienības pamatnostādnēm Eiropas transporta tīkla attīstībai un ar ko atceļ Lēmumu Nr. 661/2010/ES (OV L 348, 20.12.2013., 1. lpp.).
            
         
         
            
               9.Eiropas enerģētikas tīkli (TEN-E):
            
            
               Eiropas Parlamenta un Padomes Regula (ES) Nr. 347/2013 (2013. gada 17. aprīlis), ar ko nosaka Eiropas energoinfrastruktūras pamatnostādnes un atceļ Lēmumu Nr. 1364/2006/EK, groza Regulu (EK) Nr. 713/2009, Regulu (EK) Nr. 714/2009 un Regulu (EK) Nr. 715/2009 (OV L 115, 25.4.2013., 39. lpp.).
            
            
               10.Eiropas telekomunikāciju tīkli
                  3
               :
            
            
               Eiropas Parlamenta un Padomes Regula (ES) Nr. 283/2014 (2014. gada 11. marts) par pamatnostādnēm Eiropas komunikāciju tīkliem telekomunikāciju infrastruktūras jomā, ar ko atceļ Lēmumu Nr. 1336/97/EK (OV L 86, 21.3.2014., 14. lpp.).
            
            
               11.Eiropas infrastruktūras savienošanas instruments:
            
            
               Eiropas Parlamenta un Padomes Regula (ES) 2021/1153 (2021. gada 7. jūlijs), ar ko izveido Eiropas infrastruktūras savienošanas instrumentu un atceļ Regulas (ES) Nr. 1316/2013 un (ES) Nr. 283/2014 (OV L 249, 14.7.2021, 38. lpp.).
            
            
               12.Programma “Digitālā Eiropa”:
            
            
               Eiropas Parlamenta un Padomes Regula (ES) 2021/694 (2021. gada 29. aprīlis), ar ko izveido programmu “Digitālā Eiropa” un atceļ Lēmumu (ES) 2015/2240 (OV L 166, 11.5.2021., 1. lpp.).
            
            
               13.Eiropas aizsardzības rūpniecības attīstības programma:
            
            
               Eiropas Parlamenta un Padomes Regula (ES) 2018/1092 (2018. gada 18. jūlijs), ar ko izveido Eiropas aizsardzības rūpniecības attīstības programmu, lai atbalstītu Savienības aizsardzības rūpniecības konkurētspēju un inovētspēju (OV L 200, 7.8.2018., 30. lpp.).
            
            
               14.Sagatavošanas darbība aizsardzības pētniecībai:
            
            
               Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/20121, un jo īpaši tās 58. panta 2. punkta b) apakšpunkts (OV L 193, 30.7.2018., 1. lpp.).
            
            
               15.Eiropas Aizsardzības fonds:
            
            
               Eiropas Parlamenta un Padomes Regula (ES) 2021/697 (2021. gada 29. aprīlis), ar ko izveido Eiropas Aizsardzības fondu un atceļ Regulu (ES) 2018/1092 (OV L 170, 12.5.2021., 149. lpp.).
            
            
               16.Pastāvīgā strukturētā sadarbība (PESCO):
            
            
               Padomes Lēmums (KĀDP) 2018/340 (2018. gada 6. marts), ar ko izveido sarakstu ar projektiem, kurus attīstīs PESCO satvarā (OV L 65, 8.3.2018., 24. lpp.).
            
            
               Padomes Lēmums (KĀDP) 2018/1797 (2018. gada 19. novembris), ar ko groza un atjaunina Lēmumu (KĀDP) 2018/340, ar ko izveido sarakstu ar projektiem, kurus attīstīs PESCO satvarā (OV L 294, 21.11.2018., 18. lpp.).
            
            
               Padomes Lēmums (KĀDP) 2019/1909 (2019. gada 12. novembris), ar ko groza un atjaunina Lēmumu (KĀDP) 2018/340, ar ko izveido sarakstu ar projektiem, kurus attīstīs PESCO satvarā (OV L 293, 14.11.2019., 113. lpp.).
            
            
               17.Eiropas kopuzņēmums ITER vajadzībām:
            
            
               Padomes Lēmums 2007/198/Euratom (2007. gada 27. marts), ar ko izveido Eiropas kopuzņēmumu ITER un kodolsintēzes enerģētikas attīstības vajadzībām un piešķir tam priekšrocības (OV L 90, 30.3.2007., 58. lpp.).
            
         
         
            
               18.Programma “ES – veselībai”:
            
            
               Eiropas Parlamenta un Padomes Regula (ES) 2021/522 (2021. gada 24. marts), ar ko izveido Savienības rīcības programmu veselības jomā (programma “ES – veselībai”) 2021.–2027. gadam un atceļ Regulu (ES) Nr. 282/2014 (OV L 107, 26.3.2021., 1. lpp.).”
            
         
         
            
                  
                     (1)
                  
                        Regula (ES) Nr. 1285/2013 šajā pielikumā tiek saglabāta, ņemot vērā Regulas (ES) 2021/696 110. panta 1. punktu. 
               
               
                  
                     (2)
                  
                        Regula (ES) Nr. 377/2014 šajā pielikumā tiek saglabāta, ņemot vērā Regulas (ES) 2021/696 110. panta 1. punktu.
               
               
                  
                     (3)
                  
                        Regula (ES) Nr. 283/2014 šajā pielikumā tiek saglabāta, ņemot vērā 27. panta 2. punktu Regulā (ES) 2021/1153, ar ko izveido Eiropas infrastruktūras savienošanas instrumentu un atceļ Regulas (ES) Nr. 1316/2013 un (ES) Nr. 283/2014.